ലഖിംപുര് ഖേരി അടച്ചുപൂട്ടി യുപി സര്ക്കാര് പ്രിയങ്ക ഗാന്ധി ഗസ്റ്റ്ഹൗസില് തടവില് , അഖിലേഷ്യാദവിനെ വസതിയില് തടഞ്ഞു ന്യൂഡല്ഹി കര്ഷകരെ കൂട്ടക്കുരുതിചെയ്ത ലഖിംപുര് ഖേരി അടച്ചുപൂട്ടി ഉത്തര്പ്രദേശ് പൊലീസ്. കേന്ദ്ര ആഭ്യന്തര സഹമന്ത്രി അജയ്കുമാര് മിശ്രയുടെ മകന് ആശിഷിന്റെ നേതൃത്വത്തില് കാര്കയറ്റിക്കൊന്ന കര്ഷകരുടെ കുടുംബങ്ങളെ ആശ്വസിപ്പിക്കാനെത്തിയ ജനനേതാക്കളെ പൊലീസ് തടഞ്ഞു. കൂടുതല് കര്ഷകര് സംഭവസ്ഥലത്ത് എത്തുന്നത് തടയാന് ജില്ലാഅതിര്ത്തികള് അടച്ചിട്ടു. ഛത്തീസ്ഗഢ് മുഖ്യമന്ത്രി ഭൂപേഷ്ബാഘേല്, പഞ്ചാബ് മുഖ്യമന്ത്രി ചരണ്ജിത്സിങ് ചന്നി എന്നിവര്ക്കും സന്ദര്ശനാനുമതി നിഷേധിച്ചു. തിങ്കളാഴ്ച വൈകിട്ട് ലഖിംപുരിലേക്ക് പോയ പഞ്ചാബ് ഉപമുഖ്യമന്ത്രി സുഖ്ജിന്ദര്സിങ് രണ്ധാവയെയും കോണ്ഗ്രസ് എംഎല്എമാരെയും യുപി പൊലീസ് സഹരന്പുരില് കസ്റ്റഡിയിലെടുത്തു. പ്രദേശത്ത് നിരോധനാജ്ഞ നിലവിലുള്ളതിനാല് ആരെയും കടത്തിവിടാനാകില്ലെന്നായിരുന്നു പൊലീസ് നിലപാട്. കര്ഷകരുടെ കുടുംബങ്ങളെ കാണാന് ലഖ്നൗവില് നിന്നെത്തിയ കോണ്ഗ്രസ് ജനറല്സെക്രട്ടറി പ്രിയങ്ക ഗാന്ധിയെ ജില്ലാഅതിര്ത്തി കടന്നയുടന് പൊലീസ് തടഞ്ഞു. മടങ്ങിപ്പോകാന് വിസമ്മതിച്ചതോടെ അവരെ ഹര്ഗാവ് പൊലീസ് സ്റ്റേഷനിലേക്കും പിന്നീട് സീതാപുരിലെ ഗസ്റ്റ്ഹൗസിലും എത്തിച്ചു. മോദി ഭരണത്തിനു കീഴില് കര്ഷകര് ചവിട്ടിമെതിക്കപ്പെടുന്നു. കര്ഷകരുടെ രാജ്യത്ത് കര്ഷകരെ ഇല്ലാതാക്കുന്നതാണ് സര്ക്കാര് നയം. കുടുംബങ്ങളുടെ ദുഃഖം പങ്കിടാനാണ് വന്നത്. അതും ഈ രാജ്യത്ത് കുറ്റമായിരിക്കുന്നു പ്രിയങ്ക ഗാന്ധി പ്രതികരിച്ചു. വൃത്തിഹീനമായ ഗസ്റ്റ്ഹൗസ് മുറി അടിച്ചുവാരിയ പ്രിയങ്ക നിരാഹാരസമരം തുടങ്ങി. ലഖിംപുര് ഖേരിയിലേക്ക് തിരിച്ച സമാജ്വാദി പാര്ടി നേതാവ് അഖിലേഷ്യാദവിനെ വസതിക്ക് പുറത്തുതന്നെ പൊലീസ് തടഞ്ഞു. പൊലീസ് നടപടിയില് പ്രതിഷേധിച്ച് അഖിലേഷ്യാദവും അനുയായികളും റോഡില് കുത്തിയിരുന്നു. ബ്രിട്ടീഷ് സര്ക്കാര്പോലും ചെയ്യാത്ത ക്രൂരതകളാണ് കര്ഷകര്ക്കുനേരെ ബിജെപി സര്ക്കാര് അഴിച്ചുവിടുന്നത്. കൂട്ടക്കുരുതിയുടെ ഉത്തരവാദിത്വം ഏറ്റെടുത്ത് കേന്ദ്ര ആഭ്യന്തരസഹമന്ത്രി ഉടന് രാജിവയ്ക്കണം അഖിലേഷ്യാദവ് ആവശ്യപ്പെട്ടു. ബികെയു നേതാവ് രാകേഷ് ടിക്കായത്ത്, സംയുക്ത കിസാന് മോര്ച്ച നേതാക്കളായ ഗുര്ണാംസിങ് ചടൂണി, ബൂട്ടാസിങ് ബുര്ജില്, ഭീംആര്മി നേതാവ് ചന്ദ്രശേഖര് ആസാദ്, ആംആദ്മി നേതാവ് സഞ്ജയ്സിങ് തുടങ്ങിയവരുടെ വാഹനങ്ങളും പൊലീസ് ലഖിംപുരിലേക്കുള്ള വഴിയില് തടഞ്ഞിട്ടു. പലരെയും കസ്റ്റഡിയിലാക്കി. നിരവധി രാഷ്ട്രീയ, കര്ഷക നേതാക്കള് ലഖിംപുരിലേക്ക് തിരിച്ചിട്ടുണ്ട്. സംഭവസ്ഥലം സന്ദര്ശിക്കാനും കര്ഷകരുടെ കുടുംബങ്ങളെ ആശ്വസിപ്പിക്കാനും പോകുന്ന രാഷ്ട്രീയ, കര്ഷക നേതാക്കളെ തടയുകയും തടവിലാക്കുകയും ചെയ്യുന്ന ആദിത്യനാഥ് സര്ക്കാരിന്റെ നടപടിയില് പ്രതിഷേധം ശക്തമായി.